รัฐบาล พร้อมสนับสนุนภาคเอกชนพัฒนาระบบเศรษฐกิจประเทศและประชาชนให้มีขีดความสามารถแข่งขันกับต่างประเทศได้และรองรับสังคมสูงวัยในอนาคต
รัฐบาล พร้อมสนับสนุนภาคเอกชนพัฒนาระบบเศรษฐกิจประเทศและประชาชนให้มีขีดความสามารถแข่งขันกับต่างประเทศได้และรองรับสังคมสูงวัยในอนาคต

พลเอก ประยุทธ์ จันทร์โอชา นายกรัฐมนตรี กล่าวปาฐกถาพิเศษ “การปฏิรูปประเทศสู่ ไทยมั่งคั่ง ไทยมั่นคง ไทยยั่งยืน” ภายในงานสัมมนาหอการค้าทั่วประเทศ ครั้งที่ 36 "85 ปีแห่งความทุ่มเทให้ไทยเท่ ไทยเท่าเทียม ไทยยั่งยืน" เนื่องในโอกาสเฉลิมฉลองครบรอบ 85 ปีหอการค้าไทย ณ ศูนย์นิทรรศการและการประชุมไบเทค (BITEC) ว่า หอการค้าทั่วประเทศมีบทบาทสำคัญมากต่อการขับเคลื่อนเศรษฐกิจประเทศให้พ้นกับดักความยากจนและความเหลื่อมล้ำของสังคม ซึ่งภาคการท่องเที่ยวและบริการสำคัญมากต่อการพัฒนาระบบเศรษฐกิจ ส่งผลให้ประชาชนรุ่นใหม่ไปทำงานภาคแรงงานมากขึ้นจนภาคการเกษตรกรรมลดลง แล้วมีผลโดยตรงต่อความมั่นคงทางอาหารเพราะไทยเป็นประเทศเกษตรกรรม ประกอบกับการเปลี่ยนแปลงสภาพภูมิอากาศมีผลต่อการเพาะปลูกภาคเกษตรกรรมด้วย จึงต้องเร่งสร้างความเข็มแข็งให้ภาคเกษตรกรรมสามารถแข่งขันกับต่างประเทศได้มากขึ้น โดยทุกภาคส่วนต้องช่วยกันเข้ามามีส่วนร่วมสนับสนุนให้สอดคล้องกับการเติบโตทางด้านเทคโนโลยีและนวัตกรรมรองรับสังคมผู้สูงวัยและ Digital Transformation ในภาคธุรกิจต่างๆ ในอนาคต 
ทั้งนี้ ภาคธุรกิจ ต้องทำธุรกิจแบบครบวงจรตั้งแต่ต้นทาง กลางทาง จนถึงปลายทาง จึงจำเป็นต้องยกระดับและเพิ่มขีดความสามารถให้ประชาชนทั่วประเทศ ควบคู่กับกับการเชื่อมต่อกลไกการพัฒนาทั้งหมดให้เป็นระบบเดียวกันเพื่อยกระดับตลาดการค้าของไทย ซึ่งภาครัฐพร้อมเข้าสนับสนุนกภาคเอกชนอย่างเต็มที่ พร้อมยืนยันว่า เมื่อเกิดการเลือกตั้งจะทำให้ทุกอย่างดีขึ้นแน่นอน ด้วยการเดินตามโรดแมปที่วางไว้ ซึ่งการเดินหน้าแก้ปัญหา ลงพื้นที่ และออกมาตรการช่วยเหลือประชาชนไม่ใช่การหาเสียงเลือกตั้งกับประชาชน อย่างบัตรสวัสดิการแห่งรัฐ เป็นการช่วยปลดล็อคหนี้สินให้กับประชาชนฐานล่าง
 
ขณะที่ นายกลินท์ สารสิน ประธานกรรมการหอการค้าไทย กล่าวว่า หอการค้าไทย เห็นด้วยกับการร่วมมือกับภาครัฐพัฒนาประเทศไปสู่ไทยแลนด์ 4.0 และขับเคลื่อนยุทธศาสตร์ชาติ 20 ปี ด้วยการใช้ยุทธศาสตร์จังหวัดมาขับเคลื่อนระบบเศรษฐกิจ โดยเฉพาะกลุ่มเกษตร กลุ่มอาหาร และกลุ่มท่องเที่ยวและบริการ เพื่อสร้างความเข้มแข็งให้กับท้องถิ่นในทุกจังหวัดให้เติบโตร่วมกันอย่างยั่งยืน ที่สำคัญเป็นการจุดประกายให้กับทุกภาคส่วนเข้ามามีส่วนร่วมสร้างให้เกิดมูลค่าเพิ่ม เกิดการกระจายรายได้และเตรียมความพร้อมเข้าสู่ยุคดิจิทัลอย่างเต็มตัวในอนาคต